梁宣明二帝陵
作者：劉摰
朝代：宋

paragraphs: 侯景淪江左，湘東復有梁。
經綸鍾厄會，禍亂發諸王。
忍死瞻姑熟，尋戈起岳陽。
車書千里蹙，符數百洲亡。
二主非神武，開基挾北强。
中興乖晉睿，慚德肖吳光。
歷閏天餘氣，蛙鳴井底鄉。
快心真噬腊，覆手已牽羊。
臣妾隨三紀，圭裘隘一方。
故都終契闊，宗祀各悲凉。
雙塜留衰楚，遺孫盛有唐。
神靈依古刹，雲木抱回岡。
野火穹碑斷，秋風蔓草黄。
樵童雍門歎，繐帳魏臺荒。
天地雙車轂，興亡一酒觴。
冥然無足弔，幽思漫徜徉。